b'\n_START_ARTICLE_\nBarje\n_START_PARAGRAPH_\nBarje je poseben tip mokri\xc5\xa1\xc4\x8da za katerega je zna\xc4\x8dilno stalno ali ob\xc4\x8dasno zastajanje vode. Porasla so z vodoljubnimi in vlagoljubnimi rastlinami, iz katerih nastaja \xc5\xa1ota. \xc5\xa0ota nastaja iz odmrlih rastlinskih delov, predvsem \xc5\xa1otnih mahov, ki zaradi pomanjkanja zraka ne razpadejo v humus, ampak se v procesu pooglenitve spremene v \xc5\xa1oto.\n_START_SECTION_\nDefinicije barja\n_START_PARAGRAPH_\nV ljudskem jeziku barje imenujejo tudi mo\xc4\x8dvirje, vendar pa gre pri barju za poseben tip \xc5\xbeivljenjskega okolja, kjer voda stalno ali ob\xc4\x8dasno zastaja in se zato oba pojma ne sme zamenjevati._NEWLINE_Budnar-Tregubov (1958): Kot barje razumemo predel, ki je pokrit z najmanj 20 cm debelo \xc5\xa1oto. \xc5\xa0ota je snov rastlinskega izvora, to je plete\xc5\xbe o\xc5\xa1otenelih rastlin, tako \xc5\xa1otnih mahov, drugih mahov, trav, poltrav, vresja in posameznih drugih rastlinskih delov._NEWLINE_Roeschmann in sodelavci (Kutnar, 2000), ki upo\xc5\xa1tevajo pedolo\xc5\xa1ke kriterije: Barje je predel s \xc5\xa1otnimi tlemi, ki so debela vsaj 30 cm, in vsebuje ve\xc4\x8d kot 30\xc2\xa0% organske snovi.\n_START_SECTION_\nNastanek barja\n_START_PARAGRAPH_\nBarja nastanejo v hladnih, vla\xc5\xbenih podro\xc4\x8djih, ko se jezera po\xc4\x8dasi napolnejo. Ko se jezerske usedline nabirajo okoli vodnih rastlin, nastaja ob robu jezera mo\xc4\x8dvirje, na katerem se naselijo drevesa, na primer vrba ali jel\xc5\xa1a, toda drevesa kmalu zamenja \xc5\xa1otni mah, na robovih poplavljenega jezera pa plavajo\xc4\x8de preproge \xc5\xa1a\xc5\xa1a, ki se po\xc4\x8dasi spremeni v \xc5\xa1oto.\n_START_SECTION_\nFosili v \xc5\xa1oti\n_START_PARAGRAPH_\nV vla\xc5\xbeni \xc5\xa1oti je malo kisika, zato se razkroj upo\xc4\x8dasni. Iz evropskih barij je znanih ve\xc4\x8d kot 600 \xc4\x8dlove\xc5\xa1kih trupel, ki so se v \xc5\xa1oti odli\xc4\x8dno ohranila in danes pri\xc4\x8dajo o kulturi svojega \xc4\x8dasa. Ve\xc4\x8dina teh ljudi ni po nesre\xc4\x8di utonila, ampak je bila skrivno umorjena, javno kaznovana ali obredno umorjena. Na Danskem, so na\xc5\xa1li presenetljivo dobro ohranjena, okoli 2000 let stara \xc4\x8dlove\xc5\xa1ka trupla z lasmi, ko\xc5\xbeo in nohti.'